Document ID: 32002R1791

Komisijos reglamentas (EB) Nr. 1791/2002
2002 m. spalio 9 d.
patvirtinantis šviežių vaisių ir daržovių atitikties prekybos standartams patikrinimo operacijas, atliekamas Maroke prieš importuojant į Europos bendriją
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 545/2002 [2], ypač į jo 10 straipsnį,
kadangi:
(1) 2001 m. birželio 12 d. Komisijos reglamente (EB) Nr. 1148/2001 dėl šviežių vaisių ir daržovių atitikties prekybos standartams patikrinimų [3] su pakeitimais, padarytais Reglamentu (EB) Nr. 2379/2001 [4], nustatyta, kad Komisija, remdamasi Reglamento (EB) Nr. 1148/2001 7 straipsnyje išdėstytomis sąlygomis, gali patvirtinti patikrinimo operacijas, kurias atlieka tam tikros to prašančios trečiosios šalys prieš importuodamos į Bendriją.
(2) 2001 m. rugpjūčio 2 d. Maroko valdžios institucijos nusiuntė Komisijai prašymą dėl patikrinimo operacijų, kurias atlieka Etablissement Autonome de Contrôle et de Coordination des Exportations (EACCE), už kurią atsakingas Žemės ūkio, kaimo plėtros, vandens telkinių ir miškų ūkio ministras, patvirtinimo. Tai patvirtina, kad EACCE turi reikalingą personalą, įrangą ir įrengimus patikrinimams atlikti ir naudoja metodus, lygiaverčius nurodytiesiems Reglamento (EB) Nr. 1148/2001 9 straipsnyje, ir kad švieži vaisiai ir daržovės, eksportuojami iš Maroko į Bendriją, atitinka Bendrijos prekybos standartus.
(3) Valstybių narių Komisijai siunčiama informacija įrodo, kad laikotarpiu nuo 1997 m. iki 2000 m. importuojamų iš Maroko šviežių vaisių ir daržovių neatitikimo prekybos standartams atvejų dažnumas buvo santykinai nedidelis.
(4) Keletą metų Maroko kontrolės įstaigos atstovai nuolat dalyvaudavo įvairių valstybių narių organizuojamuose daugelyje seminarų bei mokymo veikloje. Jie taip pat kartais dalyvaudavo tarptautiniuose bandymuose suderinti vaisių ir daržovių prekybos standartus, tokiuose kaip Jungtinių Tautų Europos ekonominės komisijos (JT EEK) greitai gendančių produktų ir kokybės plėtros darbo grupėje.
(5) Remiantis surinkta informacija, atitiktis prekybos standartams turėtų būti laikoma pakankama, taip pat turėtų būti suteiktas Reglamento (EB) Nr. 1148/2001 7 straipsnyje numatytas pritarimas ir paskirta Maroko oficiali valdžios institucija bei kontrolės įstaiga.
(6) Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Maroko atliekami šviežių vaisių ir daržovių iš Maroko atitikties prekybos standartams patikrinimai patvirtinami pagal Reglamento (EB) Nr. 1148/2001 7 straipsnio 1 dalį.
2 straipsnis
Detali informacija apie Maroko oficialią valdžios instituciją, kurios atsakomybe atliekamos patikrinimo operacijos, ir kontrolės įstaigą, atsakingą už šių patikrinimų atlikimą, kaip nurodyta Reglamento (EB) Nr. 1148/2001 7 straipsnio 2 dalyje, nurodyta šio reglamento 1 priede.
3 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas po Reglamento (EB) Nr. 1148/2001 7 straipsnio 8 dalyje nurodyto pranešimo, susijusio su Bendrijos ir Maroko administracinio bendradarbiavimo tvarkos nustatymu, paskelbimo Europos Bendrijų oficialiajame leidinio C serijoje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. spalio 9 d.

Labels: 3
17
18